open-index/open-wikipedia-markdown huggingface dataset:
Linguas iuci-uapo

La **linguas iuci-uapo** (yuki-wappo, o yukian) es un familia peti de California ueste composada de du linguas distante relatada, ambos aora destinguida.

La linguas pote es, con la linguas txumaxan e posible la linguas de Baja sude como la linguas uaicuri, un de la familias la plu vea en California, ante la arivas de parlores de la linguas penutian, linguas uto-asteca, e an linguas hocan. La popla uapo e iuci ia es vera distinguida cultural e an en tipo fisical.

Alga evidentes sujeste ce la du linguas ia separa sirca 2000 - 1000 aec. Parlores de uapo pote ia separa de iuci como la resulta de migras de la popla pomoan. La migra uapo a la Vale Alexander en la sentenio 19 ia es causada par un gera con la pomo sude. La diferes entre uapo e iuci es partal la resulta de la interata de uapo con la pomo.

Iuci ia ave un sistem de conta basida sur oto, e conta cosas usante la cuatro spasios entre sua ditos en loca de usa la ditos mesma. Lo ia ave un vocabulo grande per la plantas de Contia Mendocino en California.

Uapo ia ave un morfolojia rica en formulas verbal. Lo ave sinco categorias de tempo/aspeta: abitual/progresante, stativa, pasada, comensante, e futur. Prefisas es ance ajuntada a formulas verbal: Du prefisas indica si la dirije de la move de la verbo es a la parlor o de la parlor (o a la escutor). Lo ance ave particulos preverbal per indica modos de desira e espera. La predica en uapo es final.

Uapo ave un sistem de casos rica cual usa sufisas per marca caso:
*nominativa
*dativa ("a")
*beneficante ("per")
*strumental ("con" de strumento)
*comitative ("con" de coopera)
*jenetiva ("de" de posese)
*locativa ("a/en")
Neurotransmetador

Un **neurotransmetador** es un cimical cual es relasada a la fini de un neuron (vesiculas sinapsal) e vade ultra la sinapse per stimula la selula seguente. Lo capasi neurotransmete. Multe transmetadores es sinteseda de presedores simple e abundante como aminoasidas, cual es disponable pronto de la dieta e sola nesesa un numero peti de pasos biosintesal per converti. La neurotransmetadores ave un rol major en formi la vive e funsionas dial. Sua numero esata es nonconoseda, ma plu ca 200 mesajores cimical ia es ja identifiada.
Linguas uintuan

La **linguas uintuan** (wintuan, wintun, wintoon) es un familia de linguas parlada en la Vale Sacramento] de California norde-sentral. Tota linguas uintuan es o estinguida o sever menasada. La linguas ia es sirca tan prosima a lunlotra como la linguas romanica. Posible, los ia diverje de un lingua comun sola 2000 anios a ante.

Uintuan norde
:Uintu †
:Nomlaci †
Uintuan sude
:Patwin
:Patwin sude †
Linguas uacaxan

La familia de **linguas uacaxan** es parlada en Columbia Brites sirca e sur la Isola Vancouver, e en la canto norde-ueste de la Penisola Olympic de la stato de Washington, a la lado sude de la Streta de Juan de Fuca. Como tipal en la linguas de la Pasifica Norde-Ueste, la linguas uacaxan ave colies de consonantes multe grande, e la consonantes comun aveni en grupos complicada. La familia ave sete linguas, tota menasada par estingui:

Uacaxan norde (acc cuaciutlan, kwakiutlan)
:Haisla (acc xaʼislak'ala, X̌àh̓isl̩ak̓ala) con sirca 200 parlores
:Cuacuala (acc kwak'wala, kwakiutl, lekwala, liq̓ʷala) con sirca 235 parlores
:Heiltsuc-oueciala (acc heiltsuk-oowekyala, bella bella) con sirca 200 parlores

Uacaxan sude (acc nootkan)
:Nutxanult (acc nuu-chah-nulth, nuučaan̓uł, nootka, nutka, aht, t'aat'aaqsapa) con sirca 510 parlores
:Nitinat (acc nitinaht, diidiitidq, diitiidʔaatx̣, nitinat, ditidaht) con sirca 30 parlores
:Maca (acc makah, qʷi·qʷi·diččaq, q'widishch'a:'tx) estinguida (parlor final ia mori en 2002)
Leteras de la Tera

**Leteras de la Tera** es un obra, publicada pos sua mori, par la autor american Mark Twain (1835 - 1910), ordinada par Bernard DeVoto. Lo es composada par esaias scriveda en un periodo difisil en la vive de Twain (1904–09), cuando el ia es en deta grave e ia perde resente sua sposa e un de sua fias.

La libro discute moralia e relijio, frecuente en un tono sarcasmosa. Inisial, un otra de sua fios, Clara Clemens, ia oposa la publica de la libro en marto 1939, probable per sua vistas controversal e iconoclasiste de relijio, cual el ia alege como presentante un imaje contorseda de sua padre.

Henry Nash Smith ia aida cambia la impresa de la fia en 1960. Clara ia esplica sua cambia de cor en 1962 par dise ce "Mark Twain parteni a la mundo" e ce opina publica ia deveni multe plu tolerante. El ia es ance influeda per relasa la paperes par sua irita con reportas de la Uni Soviet ce la ideas de sua padre ia es supresada en la SUA. La paperes ia es elejeda, editada, e segueda per la libro en 1939 par Bernard De Voto.

Leteras de la Tera es composada de un serie de comentas en la forma de esaias e naretas. Multe de esta pesos espresa la descomforta e despeta ce Twain ia senti per cristianisme, en e ideas teolojial e como un modo de vive. La nareta de la titulo es composada de 11 leteras scriveda par la arcanjel Satan a la arcanjeles Gabriel e Michael, sur sua oservas de la avenis curiosa de vive sur Tera e la natur de la relijios de umanas. Otra pesos en la libro inclui un nareta de moralia presentada como un discute a la ora de adormi con la enfantes de Twain, Susy e Clara, sur un familia de gatos, e un esaia esplicante perce la serpente anaconda es moral superior a umania.

Per la testo en elefen e engles, paralel, vide Leteras de la Tera.
Linguas tupian

La **linguas tupian** es un familia cual es composada par alga 70 linguas parlada en America Sude, de cual la plu bon conoseda es tupi e guarani.

A. D. Rodrigues (2007) e con Ana Cabral (2012) ia sujeste ce la loca orijinal de la linguas tupian es alga loca entre la Rio Guapore e la Rio Aripuana, en la basin de la Rio Madeira. Rodrigues crede ce la lingua prototupian estende a ante a sirca 3000 aec.

Cuando la portuges ia ariva en Brasil, los ia trova ce, a cualce locas ce los vade longo la costa vasta, la nativas ia parla linguas simil. La misionores jesuita prende la vantaje de la similes e sistemi los. La lingua la plu bon conoseda e parlada par la plu multe persones ia es tupi vea, de cual un desendeda moderne es ancora usada par persones oji en la rejion de la Rio Negro.

En la colonias espaniol visina, guarani, un lingua relatada prosima a tupi vea, ia es capas de oposa la estende de espaniol. Oji, guarani ave sirca sete milion parlores, e es un de la linguas ofisial de Paraguai.

La familia tupian ave un morfolojia simil a lo de la familias de linguas je e carib, e A. D. Rodrigues (2000) junta tota como un familia je-tupi-carib. El lista nove ramos de la familia, en du sufamilias:

Tupian ueste
*linguas purubora-ramarama (rôndonia; tre linguas)
*linguas monde (mondé; ses linguas)
*linguas tupari (tuparí; ses linguas)
*linguas aricem (arikém; du linguas)

Tupian este
*linguas tupi-guarani (50 linguas: tupí (tupi vea; estinguida), guaraní (5 milion parlores), etc)
*aueti (awetï)
*maue (lingua) (mawé)
*linguas mundurucu (mundurukú; du linguas)
*linguas iuruna (yurúna, jurúna; tre linguas)

## Referes
* Rodrigues, Aryon Dall'Igna (2007). "As consoantes do Proto-Tupí". In Ana Suelly Arruda Câmara Cabral, Aryon Dall'Igna Rodrigues (eds). *Linguas e culturas Tupi*, p. 167-203. Campinas: Curt Nimuendaju; Brasília: LALI.
* Rodrigues, Aryon Dall'Igna, and Ana Suelly Arruda Câmara Cabral (2012). "Tupían". In Campbell, Lyle, and Verónica Grondona (eds). *The indigenous languages of South America: a comprehensive guide.* Berlin: De Gruyter Mouton.
* Rodrigues A. D., 2000, "‘Ge–Pano–Carib’ X ‘Jê–Tupí–Karib’: sobre relaciones lingüísticas prehistóricas en Sudamérica", in L. Miranda (ed.), *Actas del I Congreso de Lenguas Indígenas de Sudamérica, Tome I*, Lima, Universidad Ricardo Palma, Facultad de lenguas modernas, p. 95-104.
Linguas arauacan

La **linguas arauacan** (ance nomida *maipuran*) es un familia cual ia developa entre alga abitantes orijinal de America Sude. Ramos ia migra a America sentral e la Antiles major en la Mar Caribe e la Mar Atlantica, incluinte cual es aora la Bahamas. Sola la areas moderne de Ecuador, Uruguai, e Txile no ia ave poplas ci parla linguas arauacan. Los es posible relatada a otra familias en un suprafamilia ipotesal macro-arauacan.

Un lingua de la familia - taino - ia developa en la isolas de la Mar Caribe, e ia es parlada par la popla prima encontrada par Cristoforo Columbo. El e sua seguores ia es culpable per la mata de miles de la tainos, en ajunta a la des miles tainos ci ia mori de la maladias la espanioles ia trae a la isolas e per cual la tainos no ia ave imunia.

Linguas arauacan es polisintesal e tipal marca la nucleo de un formula. Los ave un morfolojia complicada per la verbos, ma lo per nomes es min complicada e tende es simil tra la familia. La linguas es xef sufisante, con poca prefisas.

La familia es divideda entre du ramos major - norde e sude/sude-ueste - cual es sudivideda entre oto suramos e du linguas solitar.

Arauacan norde
*Linguas de Rio Branco - wapixanan, mapidian, atorada (3)
*Linguas palicur - palicur, aruan † , marawán † (3)
*Linguas ta-maipurean (arauacan sentral) (8)
*Linguas de Amazona alta (17)

Arauacan sude/sude-ueste
*Linguas arauacan sude - terena, linguas moho, saluma, lapatxu (11)
*Linguas paresi–uaura (6)
*Linguas piro (5)
*Linguas campa (6)
*Amuexa (1)
*Txamicuro (1)
Linguas cadoan

La **linguas cadoan** es un familia de linguas nativa a la Planos Grande de la SUA sentral. En la sentenio 21, los ia es menasada critical car la cuantia de parlores nativa ia descrese sever.

Linguas cadoan	
:Cado - 25 parlores (aora en Oklahoma)
:Cadoan norde	
::Witxita † (estinguida 2016)
::Poni-Citsai	
:::Citsai †
:::linguas Poni	
::::Poni - 10 parlores (aora en Oklahoma)
::::Aricara - 10 parlores (aora en Dakota Norde)
Linguas pano-tacanan

**Pano-tacanan** es un proposa per un familia de linguas parlada en Peru, Brasil ueste, Bolivia, e Paraguai norde. On ave du ramo prosima, panoan e tacanan, con 33 linguas individua. Similias gramatical e de vocabula esiste entre la du ramos, ma lo no ia es monstrada ja ce estas es jenetica linguistical.

La plu de linguas panoan es parlada en Peru o Brasil ueste; un poca es en Bolivia. Tota linguas tacanan es parlada en Bolivia, con la lingua *Ese'ejja* ance parlada en Peru.
Linguas tucanoan

**Tucanoan** es un familia de 24 linguas en Colombia, Brasil, Ecuador, e Peru, con la plu de los parlada en Colombia.

Un de la poplas ci parla un lingua de esta familia es la tucanos, e sua lingua funsiona como un lingua franca en sua rejion. La tucanos es multilingual car omes debe sposi estra sua grupo ci parla tucano. Un sposi en cual la om e fem parla la mesma lingua es videda como un sposi insestal. Per esta razona, un vila tucano conteni persones ci parla multe linguas diferente - la tucano de la omes, e la otra linguas de la femes - e enfantes aprende multe de los par contata dial. Donce multilingualisme es asetada como natural.
Linguas je

La **linguas je** (ance speleda jê, gê, ye, gean; ance nomida je-caingang) es parlada par la popla je, un grupo de poplas nativa en Brasil.
Linguas txibtxan

La **linguas txibtxan** (chibchan, chibchano) es un familia de linguas nativa a la area de Onduras este a Colombia norde, incluinte Nicaragua, Costa Rica, e Panama. La cor orijinal de la linguas, seguente datos jenetica e linguistica, es probable la area de la borda de Costa Rica e Panama, do on trova la cuantia de varias la plu grande de linguas txibtxan.

La linguas es tipal aglutinante, con parolas de du o tre a tan multe como nove o des. La plu de la complica morfolojial es an la verbos, cual conteni sufisas de tempor, aspeta, plurales, negativas, posa (sentante, stante, etc), e averbales variosa. La ordina de parolas es jeneral sujeto-ojeto-verbo, an si otras no es rara.

La familia conteni sirca 20 linguas esistente, e cuasi 10 estinguida. La linguas con la cuantia la plu grande de parlores es guna e guaimi:
*Guna (dulegaya, kuna, cuña, kuna de San Blás) – 60,600 parlores, en Panama e Coloumbia
*Guaimi (guaymí, ngäbere, movere) – 170,000 parlores, en Panama e Costa Rica
Linguas ianomaman

**Ianomaman** (Yanomaman) es un familia de linguas parlada par popla en Venezuela sude e Brasil norde-ueste. Lo es composada de sinco linguas, simil a lunlotra e a veses clasida como un continua dialetal:

*Ianami (acc Ninam, Yanami, Yanami-Ninami) - 900 parlores
*Sanuma (acc Sanumá, Tsanuma, Sanima) - 5,100 parlores
*Uaica (acc Waiká) - 6,000 parlores
*Ianomamo (acc Yanomamö, Yanomame, Yanomami) - 20,000 parlores
*Iaroame (acc Yaroamë, Jawari) - 400 parlores

## Fonolojia

La linguas ianomaman ave un distingui entre vocales bucal e nasal, e tota vocales pote es nasalida. Si un vocal en un parola es nasalida, alore tota vocales pos lo es ance nasalida. On ave sete vocales fundal: a, e, i, o, u, ɨ (ance speleda y). En ianami, u e ɨ ia conflue.

## Sintatica

Linguas ianomaman es SOV (sujeto-ojeto-verbo), usa sufisas, e marca tipal la xef de un formula, ma ave ance elementos de marca de dependentes. Consetas ajetivin es espresada par verbos stante, cual segue sua nomes.

On ave sinco parolas de mostra cual es elejeda seguente la distania de la parlor e escutor e ance seguente la vidablia, un cualia compartida par otra linguas de Brazil, como la linguas tupian. Parolas de mostra, clase, cuantia (incluinte numeros) presede la nom xef.

La linguas distingui entre posese alienable e nonalienable, un cualia areal comun, e un sistem rica de clasintes de verbos - cuasi sento - e los es obligante e apare cuasi ante la radis de la verbo. La distingui entre "nos" incluinte e escluinte, an comun en linguas american orijinal, ia es perdeda en ianami e ianomama, ma es retenida en la otras.

La sistem morfosintatical es ergativa-asoluta, pd la sujeto de un verbo nontransitiva es marcada en la mesma modo como la ojeto de un verbo transitiva (asoluta), e la sujeto de un verbo transitiva es marcada diferente (ergativa). La caso ergativa es marcada par -ny. La verbo acorda con e sujeto e ojeto.

La lingua ianomami marca sua verbos con indicas de evidentia: atestada, deduida, reportada, e suposada. Otra membros de la familia ave min niveles. La ojeto de un verbo pote es asorbeda en lo, spesial si lo no es la foca.
Linguas araucanian

La **linguas araucanian** es un familia peti de linguas de America Sude, locada en Txile sentral e area visin de Arjentina. La linguas vivente de esta familia es mapudungun e huilitxe. Los es a veses videda como dialetos de un lingua singular.

On estima ce on ave sirca 200,000 parlores de mapudungun en Txile e 40,000 en Arjentina. Huilitxe es parlada par alga miles de Txileanes.

## Gramatica

La linguas es aglutinante, con verbas tipal composada de sinco o ses morfemes. La ordina es flexable, ma tende a SVO con verbos transitiva, e VS con verbos nontransitiva. La usa de sistemes con topic e comente es comun. Nomes es divideda entre animada e nonanimada.

Particulos usada per espresa la sentis de la parlor: chi (duta), am (surprende), nga (regrete), llemay (sertia), chemay (stona), chiam (mervelia), amfe (esclama)

Particulos plu complicada inclui kay (informa asi contradise lo presedente), may (parlor espeta un reata positiva de la escutor), anchi (la sujeto es acel - cual es indicada).

Verbos ave multe varias: finite/nonfinite, transitiva/nontransitiva, person, singular/dual/plural, ativa, pasiva, refletante-resiprocal, modo (indicativa/imperativa/sujuntiva), presente/futur (en la indicativa), aspeta (progresante/resultante/abitual), evidentia (reportada/atestada), dirijes (sislocada/translocada/vadente/paseante), interompeda/continuante, subita/finjeda/pronto/etc. Verbos pote ance inclui nomes per refina la sinifia.
Linguas txoco

La **linguas txoco** (acc Choco, Chocoan, Chocó, Chokó) es un familia peti de linguas american orijinal, sperdeda tra Colombia e Panama. 

Txoco es composada de ses linguas conoseda, tota estra du estinguida:

*Linguas embera (Emberá, Chocó, Cholo)
*Noanama (Noanamá, Waunana, Woun Meu)
*Anserma (†)
*Arma (†) ? (nonatestada)
*Sinufana (Sinúfana, Cenufara) (†) ?
*Caramanta (†) ?

La grupo de linguas embera es composada de sirca sinco dialetos en Colombia con supra 60,000 parlores cual es cuasi comprendable entre lunlotra. Noanama ave sirca 6,000 parlores a la borda de Panama e Colombia.
Linguas misumalpan

La **linguas misumalpan** (acc misumalpa, misuluan) es un familia peti de linguas parlada par la popla nativa de la costa este de Nicaragua e areas visin. Miscito ave cuasi 200,000 parlores e ata como un lingua du per parlores de otra linguas a la Costa Moscito. Sumu ave sirca 8,000 parlores, e multe de los parla Miscito ance.

La membros de la familia:
*Miskito
*Sumu
*Cacaopera †
*Matagalpa †

Miscito ia deveni la lingua dominante de la Costa Moscito de la sentenio 17 tarde, un resulta de sua alia con la Impero Brites, cual ia coloni la area. Tota linguas misumalpan comparti la mesma fonolojia, esta alga detalias de la fonotaticas. La consonantes es *p, b, t, d, k, s, h, w, y*, e varias vosida o nonvosida de *m, n, ng, l, r*; la vocales es varias longa e corta de *a, i, u*.
AUI

**aUI** (/ˈaui/) es un lingua filosofial e *a priori*, creada par W. John, Weilgart (1913–1981) en la desenio de 1950. Lo ia es un filosofiste e psicoanaliste orijinal de Wien, Osteraic. El ia descrive lo como "la lingua de spasio", sinifiante comunica universal. Weilgart ia intende clari e simpli comunica per promove "pas tra comprende". Lo ia es un esperimente per fasili pensa consensa e ia es construida de un colie de elementos primitiva e posible universal.

aUI es construida sur un colie de "primas" semantica universal (o elementos de sinifia) cual pote es combinada per crea defini miniatur. aUI ave 31 morfemes-fonemes, cada con un sinifia asosiada. Pd, cada morfem = un fonem = un semem.

### Esemplos

Numeros es vocales nasal, cual es marcada con un sircoflexe:

Cada fonem ave ance un glifo o simbol ideografial cual represente sua sinifia. La simbol per "umana", per esemplo, es la du gamas o brasos de un umana, cual ance sujeste sua natur dual. "Spirito" es indicada par un triangulo, cual sinifa en relijio e filosofia antica la profonda e misteriosa. "Vive es representada par un folia, car vive es fundida sur la prosede de fotosintese. "Senti" es la forma de un cor, de tradision e la modo en cual la cambia de a ritmo de la cor es comun en emosias. E "ativa" es representada par un raio de lampo, un de la atas la plu ativa en natur.

Seguente sua oservas de la usa de sloganes par la nazis, e la rexerca sur abitua semantica de la desenio de 1950, Weilgart ia teori ce, do la mente consensa lia sinonimes (pd sinifias simil), la mente nonconsensa asosia sonas simil. Esta es per dise, cuando nos pensa sur e distingui entre parolas cual sona simil par sua sinifias diferente, nos sente, a alga nivel, ce los es (o debe es) ance relatada en sinifia.

Vide ance Victor Klemperer e sua libro *[[Lingua tertii imperii]]*.
Linguas cariban

La **linguas cariban** es un familia de linguas de America Sude. Los es sperdeda tra la partes norde de la continente, de la boca de la Rio Amazona a la Andes de Colombia, ma ance an Brasil sentral. Linguas cariban es multe prosima a lunlotra. On ave sirca 24 a 36 linguas, dependente de cual es videda como un dialeto. La plu es ancora parlada ma comun par sola alga sentos de parlores. La sola con plu ca alga miles es Macuxi, cual ave 30,000. La familia cariban es bon conoseda en la mundo linguistica, partal car la ordina de parolas de Hixcariana es ojeto-verbo-sujeto, cual ia es crededa en la pasada como nonesistente en linguas umana.

Alga anios ante la ariva de la esplorores espaniol prima, la caribes ia invade e ocupa la Antiles minor e matada, desloca, o asimilada la arauaces ci ia abita la isolas. La lingua resultante ia es nomida caribe ma ia es xef arauac en natur. Esta ia es car la omes caribe ci invade ia mata la omes arauac e ia prende la femes arauac como sposas, ci alora ia pasa sua lingua a sua enfantes. Per un periodo, arauac ia es parlada par la femes e enfantes, e caribe par la omes adulte, ma la situa ia es nonstable. Cuando cada jenera de xicos caribe-arauac ia ateni adultia, los ia aprende min caribe asta sola vocabula basal e alga elementos gramatical ia resta. Acel "caribe isolal" ia deveni estinguida en la Antiles minor en la 1920 ma survive en la forma de garifuna (o caribe negra), en America sentral. La distingui de seso ia redui a sola un poca parolas. Dominica es la sola isola en la Caribe cual reteni alga de sua popla precolumbian, la indianes caribe, sirca 3000 de ci vive sur la costa este de la isola.
Lingua ignota

Un ***Lingua Ignota*** (latina per "lingua nonconoseda") ia es descriveda par la abesa de Rupertsberg en la sentenio 12, San Hildegard de Bingen, ci ia usa, parente, per intendes mistical. Per scrive lo, el ia usa un alfabeta de 23 leteras, *litterae ignotai*.

El ia descrive partal la lingua en un obra con la nom *Lingua Ignota per simplicem hominem Hildegardem prolata*. La testo es un gloseria de 1011 parolas, con glosas xef en latina e a veses en deutx. La parolas pare es inventas apriori, xef nomes con alga ajetivos. Gramatical, el ia sustitui la parolas nova en un gramatica latina.

* Aigonz: *deus* (Dio)
* Aieganz: *angelus* (anjel)
* Zuuenz: *sanctus* (san)
* Liuionz: *salvator* (salvor)
* Diueliz: *diabolus* (devil)
* Ispariz: *spiritus* (spirito)
* Inimois: *homo* (umana)
* Jur: *vir* (om)
* Vanix: *femina* (fem)
* Peuearrez: *patriarcha* (partriarca)
* Korzinthio: *propheta* (profeta)
* Falschin: *[[vates]]* (previdor, poesiste)
* Sonziz: *apostolus* (apostol)
* Linschiol: *martir* (martir)
* Zanziuer: *confessor* (conselor privata)
* Vrizoil: *virgo* (virjin)
* Jugiza: *vidua* (vidua)
* Pangizo: *penitens* (repentor)
* Kulzphazur: *attavus* (cuatroave)
* Phazur: *avus* (ave)
* Peueriz: *pater* (padre)
* Maiz: *maler* (madre)
* Hilzpeueriz: *nutricus* (estrapadre)
* Hilzmaiz: *noverca* (estramadre)
* Scirizin: *filius* (fio)
* Hilzscifriz: *privignus* (estrafio)
* Limzkil: *infans* (bebe)
* Zains: *puer* (xico)
* Zunzial: *iuvenis* (joven)
* Bischiniz: *adolescens* (adolescente)

An si la "lingua" ia es multe limitada, San Hildegard es videda par zelosas de linguas construida como la "santa" de sua pasatempo.
Testo de Babel

La **testo de Babel** (Jenese 11:1-9) es un nara en la Atesta Vea de la Biblia ce esplica la orijina de la multe linguas de la mundo. Esta sita es frecuente usada per mostra linguas artifisial, como lingua franca nova.


Aora, la mundo intera ia ave un lingua e la mesma parolas

Cuando la popla ia parti a la este, los ia trova un plano en la pais de Xinar e vade abita ala.

Los ia dise a lunlotra, "Veni, ta ce nos fabrica brices e forni los". Los ia usa brices en loca de petra, e catran per mortero.

"Veni, ta ce nos construi un site con un tore con sua testa en la sielo, afin nos pote crea un nom per nos mesma, e no ta es sperdeda tra la fas de la tera."

Ma la Dio ia desende per vide la site e la tore cual la popla ia es construinte.

La Dio ia dise, "Vide! Los es un popla, parlante la mesma lingua, e los ia comensa fa esta. Alora no cosa cual los intende ta es impedida!

"Veni, ta ce nos desende e confusa sua lingua afin los no va pote comprende lunlotra."

Alora la Dio ia sperde los de ala tra la tera intera, e los ia sesa construi la site.

Esta es la razona per cual esta loca ia es nomeda Babel - car ala la Dio ia confusa la lingua de la mundo intera. De ala, la Dio ia sperde los tra la fas de la tera.
Ro

**Ro** es un lingua construida apriori, creada par la eglesor Edward Powell Foster, comensante en 1904. Foster ia vive de 1853 a 1937 en Marietta, Ohio. Lo ia es enterada a lado de sua sposa en la Semetero Riverview en Parkersburg, Virginia Ueste.

En ro, parolas es construida usante un sistem de categorias. Per esemplo, tota parolas cual comensa con bofo- sinifia colores; la parola per roja es bofoc, per orania es bolod e per jala es bofof. 

Ro clasi parolas su categorias xef, indicada par un consonante, pe C per cuantia, D per loca, G per cualia, J per relata, etc. Un vocal es ajunta a estas, cual divide la categorias prima entre sinco clases de CV. E un plu consonante es ajuntada, per crea 2000 radises de CVC. La roles de parolas major es alora indicada par ajunta un vocal a la fini de la radis: A per nomes concreta, E per verbos, I per averbos, O per ajetivos, e U per nomes astrata. 

Ro usa ance la vocales como inisiales, A per pronomes, E per infletas de verbos, I e O per preposadas (con sinifias oposante), e U per conjuntas. De estas on construi 100 silabas de du leteras per la paroletas de la lingua.

Esta sistem es simil a la "linguas filosofial" sujesteda par Francis Lodwick (*A Common Writing*, 1647), Sir Thomas Urquhart (*Logopandecteision*, 1652), George Dalgarno (*Ars signorum*, 1661), e John Wilkins (*An Essay towards a Real Character, and a Philosophical Language*, 1668). Otra linguas fundida sur ideas simil inclui solresol, ithkuil e, posible, toki pona.
Linguas mande

La **linguas mande** es parlada en nasiones en Africa par la popla mandé e inclui mandinca, sonince, bambara, diula, bozo, mende, sus, e vai. Los inclui sirca 30 milione parlores, xef en Burcina Faso, Mali, Senegal, Gambia, Gine, Gine-Bisau, Siera Leon, Liberia, e Costa de Ivor. La linguas ia es tradisional videda como un ramo diverjente de la familia de linguas Nijer-Congo, ma acel ia es sempre controversal.

Linguas mande no ave la sistem de clases de nomes o estendes verbal de la linguas Atlantica-Congo e per cual la linguas bantu es tan famosa, ma bobo ave formas causativa e nontransitiva. La linguas mande sude-ueste e sonince ave muta de consonantes comensante. Pluralia es tipal marcada con un clitica o, en alga linguas como sembla, con tono. Pronomes comun ave distinguis alienable-nonalienable e incluinte-escluinte. Ordina de parolas en proposas transitiva es sujeto-aidante, ojeto-verbo-averbo. Posposadas es plu comun. En formulas nomin, posesentes vade ante la nom, e ajetivos e marcas de pluralia pos la nom; mostrantes es trovada en ambos locas.
Linguas ioc-utian

**Ioc-utian** es un familia proposada de linguas en California. Lo es composada de la familias iocutsan e utian. An si la lias entre la du familias ia es notada en atentas per reconstrui sua protolinguas en 1986, la familia combinada ia es proposada e nomida par Geoffrey Gamble en 1991. Lo ia es plu suportada par Catherine Callaghan, ci ia suporta la esiste de la familia sur la funda de similes de vocabula, morfolojia, e fonolojia entre la protolinguas. Ma el e otras ia nota ce, an si la similes ia es notable, la evidentia presentada no es concluinte.

Seguente la proposa, la protolingua de ioc-utian ia es parlada par un grupo cual ia orijina en la Basin Grande a min tan temprana como 4500 aec. On ave un divide sirca 2500 aec, cuando la grupo parlante protoutian ia migra a California. Protomiuoc ia comense emerje en la area de la baia norde de San Francisco entre 1000 e 500 aec, e ia comensa sperde ueste e sude. Protocostanoan ia emerji en la baia este, fendinte de la grupo utian plu grande pos 1500 aec, si no plu temprana. La lingua cual ia resta en la Basin Grande ia deveni protoiocuts ante fendente gradal en la linguas variosa de la familia iocutsan, cual ia comensa migra a California. Ma otra rexercores ia proposa ce la distribui lingual pote es la resulta de un migra singular de parlores ioc-utian ci ia sperde plu tarde tra California.
Linguas ubangi

La **linguas ubangi** es un familia de linguas prosima relatada, composada de sirca 70 linguas sentrida en la Republica de Sentrafrica. Los es la linguas xef de la republica, parlada par sirca du a tre milion persones, e cual inclui la lingua nasional, Sango. La linguas ubangi es comun incluida en la familia de linguas nijer-congo, ma esta es multe debatada e pote ance es un familia autonom.

Linguas ubangi
*Linguas banda
*Linguas Ngbandi (inc. Sango)
*Sere-Mbe
**Linguas sere
**Ngbaka-mba
***Linguas ngbaka
***Linguas mba
*Ngombe? (no informa sufisinte)

Nota: Sango es un creol (o "lingua de comersia") con sua vocabula derivada de ngbandi, e es usada par sirca du milion parlores
Rio Nijer

La **Rio Nijer** es la rio xef de Africa ueste, estendente sirca 4180 km. Sua basin es sirca 2,117,700 km2 en area. La fonte es en la Montanias de Gine en Gine sude-este. Lo core en un cresente tra Mali, Nijer, a la borda con Benin, e alora tra Nijeria, abrinte tra un delta enorme nomida la Delta Nijer (o la Rios Olio) a la Golfo de Gine en la Mar Atlantica. La Rio Nijer es la rio tre en longia en Africa, suprapasada sola par la Rio Nilo e la Rio Congo. Sur afluente xef es la Rio Benue. Ance notable es sua Delta Nijer Interna, un largi de a rio en a forma de un delta, con multe isolas. Lo es la resulta de la fato ce la rio ia es orijinal du rios separada, con la parta alta descargante en un lago, aora seca, en la deserto norde-este de Timbuctu, e la parte basa comensante sude de Timbuctu e corente a Nijeria e la Atlantica.
Linguas songai

La **linguas songai** es un grupo de linguas o dialetos prosima relatada e sentrida a la estende media de la Rio Nijer en la paises de Africa ueste Mali, Nijer, Benin, Burcina Faso, e Nijeria. Spesial, los es parlada en la sites de Timbuctu e Gao. Los ia es usada vasta como un lingua franca en acel rejion de la eda de la Impero Songai. En Mali, la governa ia adotada ofisial la dialeto de Gao (este de Timbuktu) como la dialeto per usa en educa prima.

Alga de la linguas songai no es multe intercomprendable. Ma songai, zarma, e dendi es multe intercomprendable en Nijer.

La linguas (areas mostrada a supra) e sua persento de tota parlores, es:
*Zarma & Songhoyboro Ciine (77.3%) (rosa oscura, la area de Niamei)
*Coiraboro seni (9.3%) (roja, este de Timbuctu, ueste e este de Gao)
*Dendi (5.5%) (rosa lejera, Benin norde)
*Koira txini (4.3%) (verde oscura, ueste de Timbuctu)
*Tadacsahac (2.2%) (verde, Mali sude-este)
*Otras (1.4%)
**Corandje (verde negrin, en Jazair norde)
**Tasauac (verde lejera, sirca Ingal en Nijer)
**Tagdal (verde blancin, la borda entre Nijer e Mali)
**Tondi songuai cini (roja negra, ueste de Hombori)
**Humburi seni (purpur, la rejion sirca Hombori)

Per linguistes, un punto de multe interese en esta linguas ia es la difisilia de determina sua asosia jenetical; los es comun videda como pare de la familia de linguas nilo-saharan, como definada par Joseph Greenberg en 1963, ma esta clasi es ancora controversal. Otras vide lo como un familia autonom de linguas.

Istorial, la nom songai ia es no videda como un nom propre etnical o linguistical, ma la nom de la caste renante de la Impero Songai. Su la influe de la usa de franses, parlores en Mali ia comensa usa songai como un nom etnical; ma otra parlores usa otra nomes, como zarma o isauagen.

Alga poesias e leteras en songai scriveda ante la periodo colonial, scriveda en la alfabeta arabi, esiste en Timbuctu. Oji, songai es scriveda en la alfabeta latina.

La linguas songai es tipal un grupo de linguas con tonos e la ordina SOV, con la eseta de koira txini de Timbuctu, cual es nontonal e usa la ordina SVO.
Istoria de relijio

La **istoria de relijio** refere a la rejistra scriveda de esperias e ideas relijial umana. La periodo de istoria relijial comensa con la inventa de scrive s 5200 aa (3200 aec). La preistoria de relijio inclui la studia de credes relijial cual ia esiste ante la aveni de rejistras istorial. Scrive ia ave un rol major en normi la testos relijial sin relata con tempo o loca, e ia fa plu fasil memori preas e regulas divin. La caso de la Biblia envolve la colie de testos bocal transmeteda tra sentenios.
Pieter Bruegel la joven

**Pieter Bruegel** la Joven (nederlandes: [ˈpitər ˈbrøːɣəl]; nase entre 23 maio e 10 otobre 1564 – mori entre marto e maio 1638) ia es un depintor flames, conoseda per sua multe copias de la obras de sua padre, en ajunta a sua propre composas orijinal. La produi grande de sua studio, produida per la mercato local e per esporta, ia contribui a la efeto internasional de la obras de sua padre

Pieter ia es naseda en Bruxelles, la fio la plu vea de la depintor famosa Pieter Bruegel la vea e Mayden Coecke van Aelst. Sua padre ia mori en 1569, cuando Pieter ia ave ia sinco anios. Seguente la mori de sua madre en 1578, Pieter e sua frate Jan Bruegel la vea e sore Marie Bruegel, ia vade abita con sua ava Mayken Verhulst. El ia es la vidua de la artiste Pieter Coecke van Aelst, e ia es un artiste susedosa par sua mesma, conoseda per sua depintas miniatur. Seguente la biografiste flames Karel van Mander, la ava ia es posible la instruor prima de sua netos.

La familia ia reloca a Antwerp alga tempo pos 1578, e Pieter ia entre posible la studio de la depintor de vistas Gillis van Coninxloo (544–1607). Sua instruor ia departe de Antwerp en 1585 e, en la rejistras de la sindicato de San Luca de 584/1585, Pieter es listada como un mestre autonom.

A 5 novembre 1588, Pieter ia sposi Elisabeth Goddelet. La du ia ave sete enfantes, multe de cual ia mori joven. Un fio (Pieter Bruegel 3) ia es ance un depintor. Pieter Bruegel la joven ia maneja un studio grande en Antwerp cual ia produi xef copias noncara de la obras de sua padre per vende e esporta. An tal, el ia es comun en difisilias finansial, posible la resulta de bevi esedente. El ia ave a min nove studiantes, incluinte Frans Snyders e Andries Daniels.

Pieter Bruegel la joven ia mori en Antwerp, con 72 anios.
Antoon van Dyck

**Antoon van Dyck** (plu tarda, Anthony van Dyck, 22 marto 1599 – 9 desembre 1641) ia es un artiste flames de la eda baroca ci ia deveni la depintor de la corte de Re Charles de England, Scotland, e Er, pos susede en Nederland sude e Italia.

La enfante sete de Frans van Dyck, un mercator rica de seda en Antwerp, Antoon ia depinta de un eda temprana. En sua adolese, el ia es ja joia susede como un depintor autonom, e deveni un mestre en la sindicato de Antwerp en 1618. Alora, el ia labora en la studio de Peter Paul Rubens, la depintor plu famosa de Europa norde en sua eda. El ia deveni un influe major sur Antoon.

Van Dyck ia labora en London per alga menses en 1621, e alora revade a Flandre per un tempo corte, ante viaja a Italia, do el ia resta asta 1627, per la plu parte en Genova. En la desenio de 1620 tarda, el ia completa sua serie de gravas personal, xef de otra artistes, per cual el ia es multe amirada.

El ia resta per sinco anios en Flandre pos sua reveni de Italia, e de 1630 ia es la depintor de corte per arciduxesa Isabella, governor Habsburg e Flandre. En 1632, el ia reveni a London per deveni la depintor xef de corte, a la demanda par Re Charles de England.

Con la eseta de Hans Holbein, van Dyck e sua contempora Diego Velasquez ia es la depintores prima talentosa ci ia labora xef como depintores de corte, revoluinte la jenero. El es la plu conoseda per sua depintas de aristocratas european, spesial Re Charles e sua familia e asosiadas. El ia deveni la influe dominante sur la depinta personal engles per la seguente 150 anios. El ia depinta ance sujetos mital e biblial, incluinte pesos per altares. El ia mostra un capasia multe notable como un desinior. Sua stilo ia cambia multe entre la paises diferente en cual el labora, cual ia culmina en la sofistica destensa de sua periodo final engles. En sua vive, Re Charles ia dona a el la titulo de cavalero, e el ia es enterada en la Catedral de San Paul en London.

## Lias esterna
* Wikimedia Commons – fotos de stradas e canales
Hans Holbein

**Hans Holbein la joven** (sirca 1497 - 1543) ia es un artiste e impresor de la stilo de la Renasa norde, ci es conoseda como un de la depintores personal la plu grande de la sentenio 16. El ia produi ance arte relijiosa, satira, e propaganda reformiste, e ia contribui sinifiante a la istoria de desinia de libros. Sua padre ia es Hans Holbein la vea, un depintor susedosa de la scola gotica tarda.

Holbein ia es naseda en Augsburg, ma el ia labora xef en Basel como un artiste joven. A prima, el ia depinta murales e obras relijiosa, desiniada fenetras colorida, e libros primida. El ia depinta a veses un depinta personal, e ia fa sua marca internasional con depintas de Desiderius Erasmus de Rotterdam. Cuando reformisme ia ateni Basel, Holbein ia labora per clientes reformiste en cuando continuante labora per padrones relijiosa tradisional. Sua stilo gotica tarda ia es ricida par modas nova en Italia, Frans, e Nederland, e par umanisme de la Renase. La resulta ia es un cualia estetica unica a se mesma.

Holbein ia viaja a England en 1526 xercante per emplea, con un recomenda de Erasmus. El ia es bonvenida en la asosia de umanistes de Thomas More, do el ia developa rapida un reputa alta. El ia reveni a Basel per cuatro anios, e alora continua sua carera en England en 1532 su la padronia de Anne Boleyn e Thomas Cromwell. Par 1535, el ia es pintor de la re per Re Henry 8 de England. En esta rol, el ia produi depintas personal e decoras festin, e desinias per joalas, platas, e otra ojetos cara. Sua desinias personal de la familia real e otra nobiles es un arcivo de la corte en la anios en cuando Henry ia es asetante sua supremia sur la Eglesa de England.

La arte de Holbein ia es a veses nomida realiste, car el desinia e depinta con esatia rara. Sua depintas personal ia es selebrada en sua eda per sua simili, e lo es tra sua oios ce multe persones famosa de sua eda es imajinada oji, como Erasmus e More. Ma el es es nunca sasiada con la apare esterna: el ia caxi stratos de simbolisme, referes, e paradox en sua arte, per la fasina eterna de studiantes de arte. En la opina de istoriste de arte Ellis Waterhouse, sua depinta personal "resta nonsuprapasada per sertia e economia de declara, penetra en carater, e un combina de ricia e puria de stilo."
Paez (lingua)

**Paez** (acc páez, paes, e un autonim nasa yuwe - "lingua nasa", cual deveni plu comun) es un lingua de Columbia sude-ueste, parlada par la popla paez. On estima ce lo es parlada par sirca 60,000 de un tota de 140,000 persones de la etnico. Paez es jeneral videda como un lingua isolida, o a min la sola membro survivente de sua familia.

Paez ave un fonoljia complicada: an si lo ave sola cuatro vocales, los pote es corta o longa, nasalida o no, aspirada o no, e tota pote es larinjida. La esplodentes pote es vosida, nonvosida, o prenasalida, e bilabial, palatal, e velal, e pote es palatalida o no. Africantes es aveolal, vosida o no, e prenasalida o no, e pote es palatida o no. Lo ave ance ses fricantes, tre nasales, e cuatro prosimintes.
Linguas berta

**Berta** es un grupo de tre linguas multe intercomprendable: berta propre, fadixa, e undu. berta propre (a veses nomida gebeto) inclui la dialetos bace, dabuso, gebeto, maiu, e xuru. La linguas  es parlada par la popla berta. Los es locada en la ueste-sentral de Itiopia (spesial la zona Asosa, cual es sirca 60% berta) e locas visin en Sudan e Sudan Sude. Plu ca 200,000 persones parla la linguas berta. 

La familia es comun videda como un ramo de la linguas nilo-saharan, ma algas sujesta ce lo es autonom.

La linguas es normal SVO, ma pote usa OVS, dependente sur natur de la discute. Los es tonal, usa preposadas, usa un sistem con un cambia de tono per la nominative, marcas per la dative, e parcas e cambia de tono per la jenitiva. Verbos es marcada per tempo-aspeta, pasiva, causa, resiproca, e dirije.

Per esempli la lingua, usante berta propre, asi es la pronomes:
Pieter Bruegel la vea

**Pieter Bruegel la vea** (Nederlandes: [ˈpitər ˈbrøːɣəɫ], prosima: "piter brogel"); sirca 1525/1530 - 9 setembre 1569) ia es la artiste la plu importante de la depinta de la renase nederlandes e flames, un depintor e impresor de Brabant, conoseda per sua depintas de vista e la vive de campaniores. El ia es un abrivia en la produi depintas grande con ambos sujetos como la focas.

El ia es un influe forminte sur la eda de oro de depinta nederlandes, e plu tarda de sua sujetos inovante, como un de la jenera prima de artistes ci ia maturi cuando la sujetos relijiosa ia sesa como la sujetos natural de depinta. El no ia crea depintas personal, un otra forma xef de arte nederlandes. Pos sua instrui e viajas a Italia, el ia reveni en 1555 per reloca en Antwerp, do el labora xef como un desinior de primas per un publicor major de la periodo. Sola a la fini de la desenio el ia cambia per produi xef depintas, e tota sua depintas famosa veni de la periodo seguente de pico plu de un desenio ante sua mori, cuando el ia es probable en sua eda de la 40s temprana, e a la culmina de sua potias.

Sua arte ia revive sujetos medieval como la divertis de vive comun en manoscritos luminada e la senas en calendarios de laboras cultival locada en fondos de vistas campania, e el pone los en situas multe plu grande ca a ante, e en la media cara de pinta de olio El fa la mesma con la mundo fantasin e anarciosa developada en la impresas e imajes en libros de la Renase.
Uarao (lingua)

**Uarao** (acc Warao, Guarauno, Guarao, Warrau) es la lingua nativa de la popla uarao. Lo es un lingua isolida, parlada par sirca 32,800 persones - 28,100 en Venezuela, xef en la rejion de la delta de la Rio Orinoco - e ance en Trinidad sude-ueste, Guiana ueste, e Suriname ueste. Lo es notable per sua ordina de parolas - ojeto-sujeto-verbo - cual es multe rara, e lo ave un simple fonolojia, simil a lo de japanes. La filma venezuelan *[[Departada con la Rio]]* (2015) ia es parlada en uarao.
Purepetxa (lingua)

**Purepetxa** (acc purépecha, p'urhépecha, tarascan) es un lingua isolida cual es parlada par sirca 125,000 persones en comunias rural en la montanias de Michoacan, Mexico. Lo ia es la lingua xef de la Stato Tarascan de la eda ante la espanioles. Lo ia deveni sperdeda vasta en Mexico norde-ueste en la periodo posclasica. An tal purepetxa es parlada en la bordas de Mesoamerica, lo no comparti multe de la cualias cual defina la linguas de la area.

## La alfabeta purepetxa:

a b ch ch' d e g i ï j k k' m n nh o p p' r rh s t t' ts ts' u x

Note:
:k es lfn c
:x es lfn x
:ch es lfn tx
:' indica un consonante aspirada
:nh es ŋ
:b, d, e g aveni sola pos un nasales
:ï es un vocal media e alta ɨ

Purepetxa es un lingua aglutinante, ma cambias de fonemes ia resulta en un grado de fusa. La lingua es sola sufisante e ave un numero grande de sufisas - tan multe como 160 - e multe cliticas.

Nomes es infletada par la formula fundal de nom - cuantia - caso. Lo distingui entre plural e cuantia nonspesifada, con no sufisa sola per singular. La casos es nominativa (nonmarcada), jenetiva, locativa, strumental, e comitative, e lo ave un sufisa per indica un foca en la discute.

Verbos infleta per aspetas e modos e per person e cuantia de la sujeto e ojeto. On ave ance un cuantia de sufisas cual espresa forma, loca, o partes de la corpo cual afeta o es afetada par la ata de la verbo. La verbo distingui 13 aspetas e 6 modos.
Linguas isolida (lista)

Vide: Linguas isolida

Vide ance: Familias de linguas

## America Sude

*Aicana (Brasil: Rondonia)
*Andoce (Colombia, Peru)
*Betoi (Colombia)
*Camsa (Colombia)
*Candoxi-Xapra (Peru)
*Caiuvava (Bolivia)
*Cofan (Colombia, Ecuador)
*Fulnio (Brasil: Pernambuco)
*Guato (Brasil, Bolivia)
*Uaorani (acc sabela, uaodani) (Ecuador, Peru)
*Irantxe (Brasil: Mato Grosso)
*Itonama (Bolivia)
*Canoe (Brasil)
*Cuaza (Brasil: Rondonia)
*Leco (Bolivia)
*Maputxe (Chile, Arjentina)
*Movima (Bolivia)
*Omurano (Peru)
*Oti (Brasil: São Paulo) †
*Paez (Colombia) 
*Pueltxe (Argentina, Txile)
*Pucina (Bolivia) †
*Ticuna (Colombia, Peru, Brasil)
*Uarao (Guiana, Suriname, Venezuela)
*Iagan (Txile)
*Iuracare (Bolivia)
*Iuri (Colombia, Brasil)
*Iurumangui (Colombia)

## America Norde

*Atacapa (SUA: Louisiana, Texas) †
*Txitimatxa (SUA: Louisiana) †
*Cuitlatec (Mexico: Guerrero)†
*Haida (Canada: British Columbia; SUA: Alaska)
*Huave (Mexico: Oaxaca)
*Carancaua (SUA: Texas) †
*Cutenai (Canada: British Columbia; SUA: Idaho, Montana)
*Natxez (SUA: Mississippi, Louisiana)
*Purepetxa (acc tarascan) (Mexico: Michoacán)
*Timucua (SUA: Florida, Georgia) †
*Toncaua (SUA: Texas) †
*Tunica (SUA: Mississippi, Louisiana, Arkansas)
*Iutxi (SUA: Georgia, Oklahoma)
*Zuni (also known as Shiwi) (SUA: New Mexico)

## Australia

*Enindiliagua (acc andiliaugua, anindiliacua)
*Laragia (lingua)
*Malac-malac (lingua)
*Mincin †
*Ngurmbur 
*Tiui (Isolas Melville e Bathurst)

## Gine Nova

*Abinomn (Baso, Foia) (Irian norde)
*Anem (Britain Nova)
*Ata (Pele-Ata, Wasi) (Britain Nova)
*Busa (Sandaun)
*Isiraua (Irian Norde)
*Kol (Britan Nova)
*Kuot (Panaras) (Er Nova)
*Masep
*Piu
*Sulka (Britan Nova)
*Taiap (Gapun) (Sepik)
*Iale (Nagatman) (Sandaun)
*Iaua (Baia Geelvink)
*Iele (Isola Rennell)
*Carcar (Sandaun)

## Asia

*Ainu (Japan, Rusia) 
*Nivhi (acc Giliak)  (Rusia)
*Corean (Corea, Xina: Yanbian)
*Cusunda (Nepal)
*Nahali (India)
*Buruxasci (Pacistan, India)
*Elaman (Iran) †
*Sumer (Irac) †
*Hatica (Turcia) †

## Africa

*Bangime (Mali)
*Hadza (Tanzania)
*Sandaue (Tanzania)

## Europa

*Euscara (Espania, Frans)
Hadza (lingua)

**Hadza** es un lingua isolida parlada longo la rivas de Lago Eiasi en Tanzania par sirca un mil persones hadza, la xasores-coliores final en Africa. An ce la cuantia de parlores es peti, la usa de la lingua es vivente, con la plu de enfantes aprendente lo. Plu temprana, hadza ia es incluida en la familia de linguas proposada nomida *coisan*, con sua lingua visin sandaue, spesial car los ave un cuantia de consonantes clicante. 

Hadza marca la parola xef en proposas e nom formulas. La ordina de parolas es flexable; la plu comun es VSO, ma VOS e SVO es ambos ance comun. Lo ave acorda de jenero e cuantia per ajetivos (de sua nom xef) e per verbos (per sua sujeto).

On ave du jeneros - mas e fema - e du cuantias -singular e plural. Interesante, la plural fema es usada per grupos de jeneros miscada. Per multe animales, la singular es usada per la plural. 

Jenero es ance usada en un modo metaforal: nomes fema deveni mas si los es notable magra; nomes mas deveni fema si los es notable ronda. Como en lfn, jenero distingui ance entre vites e sua tuberes, o arbores e sua bacas.

Hazda es notable per sua usa de nomes spesial per animales "vinseda", cual ia es usada per anunsia un mata.

Pronomes personal e mostrante es:

Verbos ave un grupo alga grande de sufisas per indica tempo, modo, e aspeta, e per indica la jenero e cuantia de sua sujeto:
*anterior/nonpasada	
*posterior/pasada	
*dependente posible	
*dependente vera
*comandante/desirante
*intendente (sujuntiva)

La lingua ave ance  un copula e alga verbos aidante per indica segues, negativas, e sujuntivas, en la forma de prefisas.

Orijinal, hadza ave sola tre numeros: un, du, e multe. La parolas per tre, cuatro, sinco, e des es emprestada de la linguas datoga (lingua]] e sucuma. Ma on no pote espresa otra cuantias sin usante suahili, cual servi como un lingua franca en Africa este.
Sandaue (lingua)

**Sandaue** es un lingua de "clicas", parlada par sirca 60 mil persones es la rejion Dodoma en Tanzania. La usa de la lingua es vivente en adultes e enfantes, con alga persones monolingual. En la pasada, sandaue ia es clasida en la proposada familia "coisan" per la esiste de clicas, ma esta es aora dutada par multe espertas. Lo no es ancora desideda si sandaue e la otra linguas es relatada o no.

Sandaue ave sinco vocales - a, e, i, o, u - cual pote es corta, longa, o longa nasal. Lo ave 26 consonantes (e alga plu per usa per parolas de otra linguas, spesial de suahili), e 15 clicas. E lo ave sete tonos: alta, media, basa, alta cadente, media cadente, basa cadente, e levante, usada sola sur vocales longa.

Nomes pote es singular o plural, e mas o fema. Nomes mas pote es fada diminuada par trata los como nomes fema. La mesma radises pote es usada como ajetivos o verbos.

La ordina de parolas es plu comun SOV, ma la ordina es multe flexable.
Topolojia

**Topolojia** es la  studia de la cualias jeometrial e la relatas spasial no afetada par cambias continuante de la forma o la grandia de figures; la modo en cual la partes composante de alga cosa es interelatada o ordinada.